Arstidiplomiga pliidi taga õnnelik  Huvi meditsiini vastu on Evelinil tõenäoliselt geenidega kaasa saadud. Tema isa oli teadlane, kaitses doktorikraadi mullanduse alal, ema  koolimeedik. Ema ei soovitanud tütardel meditsiini valida - tööd on seal palju, raha vähe, ometi sai nooremast õest hambaarst, Evelin läks aga Tartu Ülikooli kindla sooviga saada neurokirurgiks ja lõpetas selle, teades, et temast tuleb psühhiaater. "Õppisin, et nuga ja tabletid ei ole iga kord parim viis tervist parandada," seletab Evelin toonast meelemuutust. "Mind huvitab, kuidas inimene toimib koos looduse ja ühiskonnaga. Mida paremini inimene end tunneb, seda parem kodanik ta on ning seda parem on  ühiskond. Inimese enda heaolu sõltub jälle haridusest. Seetõttu ongi haridus kõige tähtsam ja hariduslik kihistumine ühiskonnale kõige ohtlikum. Kui lapsena ei saa haridust, siis valikuvõimalused ahenevad, sa ei oskagi valida, mis sind huvitab. Eneseteostuse tõenäosus on väga väike."